Stuk oor Joodse moeders na Oostenryk | Netwerk24
Stuk oor Joodse moeders na Oostenryk
20 Januarie 2017 10:01
Die voorskou van ’n eenpersoonstuk, Who’s Afraid of the Jewish Mother?, uit die pen van Jenny Simanowitz word in die Theatre Arts Admin Collective in Observatory gehou voordat dit sy première op 24 April in die Atelierteater in Wene, Oostenryk, het.
Simanowitz tree self op en het ook die regie gedoen. In die stuk ondersoek sy dít wat van Joodse moeders geglo en algemeen aanvaar word. In die algemeen dink mense hierdie vroue is besitlik, oorheers hul kinders en is baie jammer vir hulself.
Simanowitz wil meer van die innerlike krag en moed van hierdie vroue wys en ook hoe hulle midde-in tye van onsekerheid, vooroordeel en swaarkry hul gesinne bymekaar hou.
Hoewel oorspronklik van Suid-Afrika woon Simanowitz sedert 1994 in Oostenryk waar, sê sy, Jode steeds aan die Oostenrykers onbekend is. Sy probeer met humor gehore inlig en opvoed. Sy noem haar soort optrede kommunikasiekabaret – lighartig en humoristies, maar met ernstige ondertone.
Who’s Afraid of the Jewish Mother? word net die een aand opgevoer en die kaartjies kos wat gehoorlede kan bekostig. Die Theatre Arts Admin Collective is in die Metodiste-kerksaal op die hoek van Miltonweg en Wesleystraat.
Meer oor: Verhoogstuk | Teater